b"\n_START_ARTICLE_\nDays Go By\n_START_SECTION_\nInformaci\xc3\xb3\n_START_PARAGRAPH_\nLa banda va comen\xc3\xa7ar a treballar en el nou disc durant l'any 2009, mentre estaven de gira de promoci\xc3\xb3 de Rise and Fall, Rage and Grace, amb la intenci\xc3\xb3 de publicar-lo l'any seg\xc3\xbcent. Holland va treballar amb Bob Rock com a productor del nou treball. Tanmateix, el llan\xc3\xa7ament fou posposat en diverses ocasions mentre continuaven de gira, componien nou material i enregistrament algunes can\xc3\xa7ons. Malgrat que anunciaven a trav\xc3\xa9s de les xarxes socials que estaven treballant a l'estudi per finalitzar l'\xc3\xa0lbum, el resultat no era prou satisfactori com per tancar la llista de can\xc3\xa7ons definitiva. Mentrestant, en els diversos concerts que anaven realitzant durant aquests mesos, aprofitaven per estrenar algunes can\xc3\xa7ons que ja tenien enllestides com per exemple \xc2\xabYou Will Find a Way\xc2\xbb i \xc2\xabIt's All Good\xc2\xbb. El proc\xc3\xa9s de composici\xc3\xb3 i enregistrament es va allargar tres anys en sis estudis de gravaci\xc3\xb3 diferents (Estats Units, Hawaii i Canad\xc3\xa0). Durant aquestes sessions van aprofitar per regravar \xc2\xabDirty Magic\xc2\xbb, que va apar\xc3\xa8ixer a l'\xc3\xa0lbum Ignition (1992), i la van incloure en el nou disc._NEWLINE_El 27 de mar\xc3\xa7 van presentar l'\xc3\xa0lbum finalitzat malgrat que no sortiria a la venda fins al juny. El primer senzill fou la can\xc3\xa7\xc3\xb3 hom\xc3\xb2nima \xc2\xabDays Go By\xc2\xbb. Nom\xc3\xa9s tres dies despr\xc3\xa9s van presentar tamb\xc3\xa9 el segon senzill \xc2\xabCruising California (Bumpin' in My Trunk)\xc2\xbb, per\xc3\xb2 a molts pa\xc3\xafsos fou presentat com el primer. Al principi de juny van estrenar els videoclips dels dos primers senzills per\xc3\xb2 no van fer el mateix pel tercer, titulat \xc2\xabTurning Into You\xc2\xbb. En el seu lloc van realitzar un videoclip amb les can\xc3\xa7ons \xc2\xabDividing by Zero\xc2\xbb i \xc2\xabSlim Pickens Does the Right Thing and Rides the Bomb to Hell\xc2\xbb._NEWLINE_El disc fou for\xc3\xa7a ben rebut per la cr\xc3\xadtica musical, ja que indicava un retorn a l'estil musical que els havia fet destacar anys enrere. L'\xc3\xa0lbum va debutar als Estats Units en el n\xc3\xbamero 12 amb 24.000 c\xc3\xb2pies venudes la primera setmana."